b'\n_START_ARTICLE_\nJonas Rimantas Stonis\n_START_SECTION_\nMokslin\xc4\x97 biografija\n_START_PARAGRAPH_\n1984\xc2\xa0m. baig\xc4\x97 aspirant\xc5\xabros studijas TSRS moksl\xc5\xb3 akademijos Zoologijos institute Leningrade ir 1985\xc2\xa0m. apgyn\xc4\x97 disertacij\xc4\x85. 1985\xc2\xa0m. suteiktas biologijos moksl\xc5\xb3 kandidato laipsnis (dabar mokslo daktaro laipsnis, nostrifikuotas Lietuvos mokslo tarybos sprendimu 1993\xc2\xa0m.). 1992\xc2\xa0m. baig\xc4\x97 antros pakopos (podoktorant\xc5\xabros) studijas ir apgyn\xc4\x97 antr\xc4\x85j\xc4\x85 disertacij\xc4\x85 \xe2\x80\x9eThe evolution and system of the Nepticulidae with a review of mining mode of life in Lepidoptera\xe2\x80\x9c Rusijos moksl\xc5\xb3 akademijos Zoologijos institute Sankt Peterburge. 1992\xc2\xa0m. suteiktas biologijos moksl\xc5\xb3 daktaro mokslo laipsnis (dabar habilituoto daktaro laipsnis, nostrifikuotas Lietuvos mokslo tarybos sprendimu 1993\xc2\xa0m.). Nacionalin\xc4\x97 Jungtin\xc4\x97s Karalyst\xc4\x97s tarptautini\xc5\xb3 kvalifikacij\xc5\xb3 pripa\xc5\xbeinimo ir palyginimo agent\xc5\xabra (\xe2\x80\x9eNaric\xe2\x80\x9c), veikianti JK vyriausyb\xc4\x97s vardu, pripa\xc5\xbeino abu J. R. Stonio mokslo laipsnius kaip Did\xc5\xbeiosios Britanijos \xe2\x80\x9ePhD\xe2\x80\x9c ir auk\xc5\xa1tesn\xc4\xaf. 1996\xc2\xa0m. suteiktas profesoriaus vardas._NEWLINE_Nuo 1985\xc2\xa0m. dirba Lietuvos edukologijos universitete: nuo 1994\xc2\xa0m. Biologijos katedros profesorius, Biotaksonomijos mokslo programos vadovas, 1989\xe2\x80\x931994\xc2\xa0m.\xc2\xa0\xe2\x80\x93 Minologini\xc5\xb3 tyrim\xc5\xb3 laboratorijos vadovas, 1994\xe2\x80\x932013\xc2\xa0m.\xc2\xa0\xe2\x80\x93 Biosistematikos tyrim\xc5\xb3 laboratorijos (arba centro) vadovas; 1994\xe2\x80\x932012\xc2\xa0m. Lietuvos edukologijos universiteto Senato narys, Mokslo komiteto narys arba pirmininkas. Nuo 2015\xc2\xa0m. Baltijos-Amerikos biotaksonomijos instituto (angl. Baltic-American Biotaxonomy Institute) vykdantysis direktorius, taip pat i\xc5\xa1rinktas \xc5\xa1io instituto Direktori\xc5\xb3 valdybos pirmininku.\n_START_SECTION_\nProfesin\xc4\x97 veikla\n_START_PARAGRAPH_\nMokslini\xc5\xb3 interes\xc5\xb3 sritys: strategini\xc5\xb3 \xc5\xbdem\xc4\x97s region\xc5\xb3 fauna ir biologin\xc4\x97 \xc4\xafvairov\xc4\x97, nauj\xc5\xb3 mokslui organizm\xc5\xb3 r\xc5\xab\xc5\xa1i\xc5\xb3 ir kit\xc5\xb3 sistemini\xc5\xb3 rang\xc5\xb3 takson\xc5\xb3 paie\xc5\xa1kos bei apra\xc5\xa1ymas; zoologin\xc4\x97 sistematika bei strategini\xc5\xb3 \xc5\xbdem\xc4\x97s region\xc5\xb3 biologin\xc4\x97 \xc4\xafvairov\xc4\x97; Centrin\xc4\x97s ir Piet\xc5\xb3 Amerikos, Afrikos, Centrin\xc4\x97s, Ryt\xc5\xb3 ir Pietry\xc4\x8di\xc5\xb3 Azijos bei Europos Nepticuloidea ir Tischerioidea (Insecta: Lepidoptera) fauna; takson\xc5\xb3 evoliucijos tyrimai: Nepticulidae, Opostegidae ir Tischeriidae (Insecta: Lepidoptera) filogenetinio vystymosi kryptys, remiantis kladistiniu ir molekuliniu metodais; biogeografija, autochtonin\xc4\x97s evoliucijos centrai._NEWLINE_Dalyvavo 41 ilgalaik\xc4\x97je entomologin\xc4\x97je ekspedicijoje Ukrainoje, Kaukaze (Gruzijoje, Azerbaid\xc5\xbeane), Centrin\xc4\x97je Azijoje (Turkm\xc4\x97nistane, Tad\xc5\xbeikistane, Kazachstane, Uzbekistane), Tolimuosiuose Rytuose (Rusija), Indijoje, Nepale, Belize, Kosta Rikoje, Meksikoje, Ekvadore, Kolumbijoje (Piet\xc5\xb3 Amerika: And\xc5\xb3 kalnuose ir Amazon\xc4\x97s baseine) ir kt._NEWLINE_I\xc5\xa1 viso atrado ir apra\xc5\xa1\xc4\x97 apie 400 nauj\xc5\xb3 mokslui organizm\xc5\xb3 takson\xc5\xb3 (daugiausiai\xc2\xa0\xe2\x80\x93 r\xc5\xab\xc5\xa1i\xc5\xb3) i\xc5\xa1 Europos, Kaukazo, Centrin\xc4\x97s Azijos (Kazachstano, Uzbekistano, Turkm\xc4\x97nistano, Tad\xc5\xbeikistano, Kirgizijos ir Mongolijos: Gobio dykumos ir Altajaus), Ryt\xc5\xb3 Azijos (Japonijos ir Rusijos Tolim\xc5\xb3j\xc5\xb3 Ryt\xc5\xb3), Pietry\xc4\x8di\xc5\xb3 ir Piet\xc5\xb3 Azijos (Tailando, Malaizijos, Indonezijos, Nepalo, Indijos, Omano), Piet\xc5\xb3 Afrikos (PAR, Zimbabv\xc4\x97s, Namibijos), \xc5\xa0iaur\xc4\x97s Afrikos (Tuniso), \xc5\xa0iaur\xc4\x97s Amerikos (JAV), Karib\xc5\xb3 sal\xc5\xb3, Centrin\xc4\x97s ir Piet\xc5\xb3 Amerikos (Belizo, Meksikos, Kosta Rikos, Venesuelos, Kolumbijos, Brazilijos, Ekvadoro, Peru, \xc4\x8cil\xc4\x97s ir Argentinos) ir kt._NEWLINE_Sta\xc5\xbeavosi \xc4\xafvairiose u\xc5\xbesienio mokslo institucijose: Nyderlanduose, tyrim\xc5\xb3 centre \xe2\x80\x9eNaturalis\xe2\x80\x9c (1991\xc2\xa0m.); Did\xc5\xbeiojoje Britanijoje, Gamtos muziejaus Entomologijos laboratorijoje ir Kembrid\xc5\xbeo universitete (1995, 1997\xe2\x80\x931999, 2008\xe2\x80\x932009, 2014\xc2\xa0m.); Danijoje, Kopenhagos universitete (1995\xe2\x80\x931996\xc2\xa0m.); JAV, Smithsonian institute (2002, 2011\xc2\xa0m.) ir k.t._NEWLINE_Dalyvavo parengiant per 50 mokslo daktar\xc5\xb3 ir habilituot\xc5\xb3 daktar\xc5\xb3 (vadovavo doktorantams, buvo komitet\xc5\xb3 narys, oponentas). 2009\xe2\x80\x932014\xc2\xa0m. Entomologijos ir augal\xc5\xb3 parazitologijos doktorant\xc5\xabros (LEU) vadovas. Skait\xc4\x97 (ir skaito) biologin\xc4\x97s \xc4\xafvairov\xc4\x97s, evoliucini\xc5\xb3 sistem\xc5\xb3, bestuburi\xc5\xb3 zoologijos, gamtotyros koncepcij\xc5\xb3 ir kitus kursus bakalauro ir magistro studij\xc5\xb3 studentams, Erasmus programos main\xc5\xb3 studentams ir doktorantams._NEWLINE_Paskelb\xc4\x97 apie 240 mokslo ir mokslo sklaidos straipsni\xc5\xb3 (i\xc5\xa1 j\xc5\xb3 5 knygas ir 6 monografijas, publikuotas JAV, Nyderlanduose, Did\xc5\xbeiojoje Britanijoje ir Lietuvoje).'